23 Junie: Moenie vals geestelike note sing nie. - Jan van der Watt - www.bybelkennis.co.za
by Mitch Kalp · Published 23/06/2017 · Updated 23/06/2017
Rom 5:1-11 (fokus 5:1-11)
'n Ou vertel eendag dat nadat die dominee hom in die kerk hoor sing het, het hy hom toestemming gegee om liewer op Sondae te gaan golf speel. Ons geestelike lewens is dikwels ook maar so. Ons moet liewer maar iets anders gaan doen, want ons maak dikwels 'n gemors van die geestelike lewensnote wat ons sing.
Hier in Rom 5:1-3 lees ons van vrede, feesvier, blydskap en sulke dinge. Dit is hoe Christene se lied moet klink. Dit is die note wat ander van ons kant af moet hoor. Dit is musiek wat mense opgewonde en vol blydskap moet maak, en dit oor die Here.
Ons moenie in ons lewe verkeerde of vals geestelike note maak nie, want ander mense hoor dit. En die ongeluk is dat die vals note die res van die goeie musiek ook sommer bederf. Dan wil ander nie eers meer verder na ons luister nie. Hulle verlang ook sommer dadelik na die "gholfbaan". As ons as Christene die note van ontevredenheid of terneergedruktheid of 'n gebaklei sing, gaan dit nie mense opgewonde maak oor ons lied nie. Dan moet ons onsself vra of ons in die kerk hoort en nie liewer daarbuite op die "gholfbaan" nie. Maar as die vreugde wat net Jesus kan gee, die feesklanke van iemand wat gered is, die uitstraling van iemand met vrede, die note is wat ons "sing" sal ander wil saamsing.